Anno domini m°c°x° indictione tertia, die ultimo mensis januarii apud Divionem, in domo Besuensis Jocelini, presente sancti Sequani abbate Henrico, Hugo, Dux Burgundie, partem arcus fracti in manu tenens, in manu patrui sui R [oberti], pontificis, ecclesiam sancti Martini prope muros urbis Lingonice ad austrum sitam, pro remedio animarum antecessorum suorum, adstantibus quibusdam familiaribus suis: Raynerio de Castellione et Besuense Jocelino, ea conditione misit, ut ecclesie sancti Sequani canonica concessione perhenniter traderetur. Dimidiam vero terram abbati sancti Martini proprio dominio cedentem, nam alteram partem Garnerius de Fescherolis a Duce et de Garnerio, Otbertus de Bocencis in beneficio habebat hominione tamen vel casamentis militum sibi retentis, pro remedio anime sue sancti Sequani monasterio concessit et tradidit. Inde Lingonas pontifex regreditur. Per N. decanum memoratus abbas accitur, eo presente, archidiaconi Willencus, Jocelinus et Garnerius convocantur; quid factum sit a pontifice peroratur; voluntatem pontificis, archidiaconum favor prosequitur; eorum assensu totius capituli adstipulatio comitatur. Et ne in posterum clamor calumniave consurgent, ecclesia Campaniaca usibus communitatis a Pontifice delegatur. Igitur a domino Episcopo, monasterio sancti Sequani et domino Henrico abbati per pyleum domini Jocelini archidiaconi ecclesia sancti Martini conceditur. Eodemque venerabili urbis archidiacono se deducente ecclesiam suscepturus abbas progreditur, funes cillarum illi traduntur que ad judicium vestiture diutius, tam ab ipso quam a comitibus ejus pulsantur. Actum Lingone publice.